บ้านบังคับคดีอู้ฟู่ ไตรมาสแรกขายทะลุ3หมื่นล้าน
กรมบังคับคดีโชว์ผลงานไตรมาสแรกขายทรัพย์ 3 หมื่นล้าน ความเชื่อมั่นฟื้น เริ่มเห็นคนรุ่นใหม่หันมาลงทุน
19 ม.ค. 2560

กรมบังคับคดีโชว์ผลงานไตรมาสแรกขายทรัพย์ 3 หมื่นล้าน ความเชื่อมั่นฟื้น เริ่มเห็นคนรุ่นใหม่หันมาลงทุน
น.ส.รื่นวดี สุวรรณมงคล อธิบดีกรมบังคับคดี เปิดเผยถึงผลการดำเนินงานไตรมาสแรกประจำปีงบประมาณ 2560 ว่า สามารถผลักดันทรัพย์สินได้กว่า 2.99 หมื่นล้านบาท มีเรื่องเข้าสู่กระบวนการไกล่เกลี่ยข้อพิพาท 3,205 เรื่อง ทุนทรัพย์กว่า 1,000 ล้านบาท ไกล่เกลี่ยสำเร็จประมาณ 2,800 เรื่อง
ทั้งนี้ การเร่งผลักดันสินทรัพย์ซึ่งจะเป็นประโยชน์กับลูกหนี้สามารถที่จะชำระหนี้คืนได้เร็ว เพราะหากขายทรัพย์ล่าช้าลูกหนี้ยังต้องถูกคิดดอกเบี้ย ซึ่งบางครั้งพบว่าอัตราดอกเบี้ยท่วมเงินต้นก็มี รวมทั้งจะเป็นประโยชน์กับเศรษฐกิจให้มีเงินหมุนเวียน โดยมีการศึกษาว่าธุรกิจอสังหาริมทรัพย์จะสร้างมูลค่าเพิ่มทางด้านเศรษฐกิจได้ถึง 3 เท่า ซึ่งกรมบังคับคดีอยู่ระหว่างการจัดทำดัชนีเพื่อชี้วัดว่าการผลักดันทรัพย์บังคับคดีจะสร้างมูลค่าเพิ่มให้เศรษฐกิจอย่างไรบ้าง
"ผลการผลักดันทรัพย์ในปี 2559 ที่ผ่านมาได้จำนวน 1.7 แสนล้านบาท ซึ่งสูงสุดในรอบ 6 ปี และคิดเป็น 30% ของยอดขายอสังหาริมทรัพย์ทั้งหมด สะท้อนว่าประชาชนยังมีกำลังซื้อ และมีความเชื่อมั่นเศรษฐกิจ รวมทั้งเริ่มเห็นนักลงทุนหน้าใหม่เข้ามาเลือกซื้อทรัพย์เพราะเป็นช่องหนึ่งในการลงทุน" น.ส.รื่นวดี กล่าว
น.ส.รื่นวดี กล่าวว่า สำหรับแผนการดำเนินงานไตรมาส 2 จะเร่งผลักดันทรัพย์สินให้เพิ่มสูงขึ้นอีก 30% โดยเดือน พ.ค.จะเปิดมหกรรมขายทอดตลาดทรัพย์ที่อิมแพ็ค เมืองทองธานี ซึ่งจะคัดทรัพย์ในพื้นที่ จ.นนทบุรีและปทุมธานี ซึ่งส่วนใหญ่เป็นที่อยู่อาศัย รวมทั้งเร่งปรับกระบวนการทำงานให้มีประสิทธิภาพ นำเทคโนโลยีมาใช้รวมทั้งจะเปิดตัวแอพพลิเคชั่น 3 แบบเพื่อตรวจสอบสถานะบุคคลล้มละลาย ตรวจสอบสถานะการอายัดเงินเดือน และส่งคำร้องการขอไกล่เกลี่ย รวมถึงการปรับปรุงแก้ไขกฎหมายต่างๆ  พร้อมตั้งเป้าเพิ่มอันดับที่ดีขึ้นในการประเมินของธนาคารโลกเรื่องความยากง่ายในการประกอบธุรกิจ